משה בסון

משה בסון (נולד ב-1 ביולי 1950) הוא שף ישראלי.

==ביוגרפיה==
משה בסון נולד בעיראק ועלה לארץ בגיל שנה בערך. גדל במעברת תלפיות בירושלים. שירת כקצין בחטיבת גולני והתחיל לבשל בצבא ממתכוניה של אימו. בתום שירותו הצבאי הקים חווה בה גידל פירות וירקות אקזוטיים, אותם מכר למסעדות בירושלים.

ב-1987 הקים אחיו, יעקב בסון, מסעדת פועלים תחת עץ אקליפטוס סמוך לבית ילדותו, אותו נטע משה כילד בן 10. משה בסון הצטרף אליו ובישל תבשילים ביתיים, וכעבור 7 שנים עברה המסעדה לרחוב הורקנוס (במגרש הרוסים). כעבור 4 שנים נוספות היא עברה לכיכר ספרא. ב-2002 הם סגרו אותה, בעקבות האינתיפאדה השנייה. אחר-כך עסק בסון בהסעדה, בייעוץ למסעדות, הקים בית תמחוי בשם "כרמי העיר", בו כל אחד שילם כפי יכולתו, והצטרף כפעיל בתנועת "שפים למען שלום". ב-2007 פתח מחדש את המסעדה, ביחד עם השף סופיאן עאייש ברחוב הורקנוס (סמוך למיקום הקודם של המסעדה) לתקופה קצרה. בדצמבר 2009 פתח את המסעדה מחדש במיקומה הנוכחי, במתחם חוצות היוצר (חטיבת ירושלים 14).

מסעדת "אקליפטוס" היא מסעדה כשרה, המתמחה באוכל ארץ ישראלי בהשראת הכתוב בתנ"ך ובהשראת עדות ישראל (בעיקר המטבח היהודי-חאלבי, המטבח היהודי-עיראקי והמטבח הפלסטיני), היא מתמחה במזון איטי, ומתבססת על חומרי גלם (צמחי תבלין ועשבים) הגדלים בהרי ירושלים. בין המנות המפורסמות: מרק ארטישוק ירושלמי; תאנים ממולאות בחזה עוף ורוטב תמרים; נזיד העדשים התנ"כי של יעקב ועשיו; חגבים בציפוי קריספי; מקלובה – חצילים מטוגנים, תפוחי אדמה, עוף ואורז עם זעפרן; וקוסקוס בסגנון תנ"כי (סולת בלולה בשמן).

המגזין "Food and Wine" בחר בשנת 2000 במסעדה כאחד מששת היעדים המומלצים בעולם לחגוג בהם את המילניום וכתב: "צריכים לעשות עלייה לרגל למסעדת אקליפטוס, משה בסון עושה ניסים מירקות ועשבים". אלי תבור אמר על בסון בכתב העת "מסע עולמי": מה שעשה בן יהודה ללשון העברית, עושה בסון לחיך. הוא החיה את המטבח התנ"כי."

בשנת 2001 היה בסון בין מייסדי עמותת "שפים למען השלום" שהוקמה על ידי קבוצת שפים יהודים, נוצרים ומוסלמים, שהחליטו שדרך הבישול המשותף הם יצרו דיאלוג ושפה משותפת.

בסון ייצג את ישראל ובישל בתערוכות אוכל רבות בעולם, ביניהן: ארוחת הפתיחה ליום העצמאות של ישראל במרכז קנדי, וושינגטון די. סי.; ארוחת הפתיחה בשבוע הישראלי בסינגפור; ארוחת הפתיחה בפסטיבל החומץ הבלסמי במודנה, איטליה; ארוחת המילניום בדיסני וורלד, פלורידה; העביר כיתת אמן ובישל את הארוחה חגיגית במלבורן, 2001; הארוחה השנתית של המוזיאון היהודי באוסטרליה, 2002.

==פרסים ואותות כבוד==
* 1999 - מקום הראשון בפסטיבל הקוסקוס בסיציליה
*2006 – מקום שני בפסטיבל האוכל הבינלאומי בנאפולי
* 2006 - פרס ארטוזי באיטליה על החייאת המטבח התנ"כי ושימוש בעשבי בר
* 2007 - מקום ראשון לרוני בסון, בנו של משה, יחד עם השף איל לביא ממסעדת "רוקח 73", בפסטיבל הקוסקוס באיטליה
* משה בסון מועמד לפרס סלואו פוד העולמי
* תואר אבירות מנשיא איטליה על פעילות למען הסביבה והחייאת המטבח התנ"כי

==לקריאה נוספת==
* "משה בסון", בתוך טלי פרידמן ואלינוער רבין, ירושלים הסיפור הקולינארי, קוראים הוצאת ספרים, 2010, עמ' 109–111.

==קישורים חיצוניים==

* [http://www.the-eucalyptus.com/ אתר מסעדת אקליפטוס]
* [https://web.archive.org/web/20120418021903/http://www.chefs.co.il/Index.asp?ArticleID=149&CategoryID=80 דיוקן של משה בסון], באתר chefs
* מיכל זמרני, [http://www.2eat.co.il/show_article.aspx?article=1678 חולם בתנ"כית], באתר 2eat, 22 בנובמבר 2007
* [http://www.bakbuk.co.il/htmlpage/internal.asp?cat=5&nam=2112&tat=22&nama=170 ביקור במסעדה: האקליפטוס], באתר בקבוק
* [https://web.archive.org/web/20110211175011/http://www.tzofit.co.il/id/haecalyptus ירושלים - האקליפטוס], באתר צופית
* יונתן שטרנברג, [http://toeat.co.il/show_article.aspx?article=2947 האקליפטוס], באתר 2eat, 20 במאי 2010
* [http://www.gojerusalem.co.il/item_459/אקליפטוס מסעדת אקליפטוס], באתר ירושלים ברשת
* 
* 
* 
* 
* 
* 
* יובל בלנקובסקי, [http://www.go4eat.co.il/show_article.aspx?article=3059 ארוחת המסורה], באתר 2 eat, 5 באוגוסט 2010
* 

==הערות שוליים==

קטגוריה:שפים ישראלים
קטגוריה:ישראלים ילידי עיראק
קטגוריה:ישראלים שנולדו ב-1950